Keywords

Summary



Keywords

1. Põllumajandus — Ühine põllumajanduspoliitika — Rahastamine EPATF-ist — Rikkumiste tuvastamine turu ühise korraldamise mehhanismi rakendamisel siseriiklike organite poolt — Komisjoni õigus teha raamatupidamisarvestuse kontrollimise staadiumis finantskorrektsioone

(Nõukogu määrus nr 1258/1999, artikli 7 lõige 3)

2. Põllumajandus — EPATF — Raamatupidamisarvestuse kontrollimine ja heakskiitmine — Menetlus — Siseriiklike ametiasutuste võimalus esitada oma seisukoht kirjavahetuses ja fondikomitee nõupidamisel — Kaitseõiguste rikkumine — Puudumine

3. Põllumajandus — EPATF — Raamatupidamisarvestuse kontrollimine ja heakskiitmine — Keeldumine võtta kanda kulud, mis tulenevad ühenduse õigusnormide rakendamisel toimunud rikkumistest — Asjassepuutuva liikmesriigi vastuväide — Tõendamiskoormis — Jagunemine komisjoni ja liikmesriigi vahel

(Nõukogu määrus nr 1258/1999)

Summary

1. Nõue, mille kohaselt komisjon ei tohi ühise põllumajanduspoliitika haldamisse kaasata vahendeid, mis ei ole põllumajandusturu ühist korraldamist käsitlevate eeskirjadega kooskõlas, on üldkohaldatav.

Sellest tuleneb, et kui komisjon tõdeb, et siseriiklike makseasutuste raamatupidamisarvestus sisaldab põllumajandusturu ühist korraldamist käsitlevate eeskirjadega vastuolus tehtud kulutusi, on tal õigus teha sellest vastavad järeldused ja seega teha makseasutuste aastaaruannetesse finantseerimiskorrektsioone alates sellest hetkest, kui ta on määruse nr 1258/1999 ühise põllumajanduspoliitika rahastamise kohta artikli 7 lõike 3 alusel teinud raamatupidamisarvestuse kontrollimise otsuse.

(vt punktid 34 ja 35)

2. Isiku kaitseõiguste tagamine tema vastu algatatud menetluses, mis võib viia selle isiku kahjuks tehtud otsuseni, kujutab endast ühenduse õiguse aluspõhimõtet, mis peab olema tagatud isegi kõnealust menetlust puudutavate eeskirjade puudumisel. See põhimõte nõuab, et isikutele, kelle suhtes tehakse nende huve oluliselt riivav otsus, antakse võimalus oma seisukoha tõhusaks väljendamiseks.

Selle põhimõtte nõuded on täidetud, kui EPATF-i raamatupidamisarvestuse kontrollimise käigus on siseriiklikele ametiasutustele antud võimalus esitada raamatupidamisarvestuse kontrollimise ettepanekute suhtes oma seisukoht nii ametiasutuste ja komisjoni vahel toimunud kirjavahetuses kui ka fondikomitee nõupidamisel, mis mõlemad eelnesid raamatupidamisarvestuse kontrollimise otsuse tegemisele.

(vt punktid 37 ja 38)

3. Põllumajandusturgude ühise korralduse eeskirjade rikkumise tõendamiseks ja selle tulemusena ka rikkumisega seotud kulutuste rahastamisest keeldumiseks ei pea komisjon mitte ammendavalt ära näitama, et siseriiklike ametiasutuste tehtud kontrollid on ebapiisavad, või et nende edastatud arvandmed ei vasta tegelikkusele, vaid ta peab esitama tõendid nende kontrollide või arvandmete suhtes tekkinud tõsise ja põhjendatud kahtluse kohta. Komisjoni tõendamiskohustuse sellist vähendamist selgitab asjaolu, et liikmesriigil on EPATF raamatupidamisarvestuste kontrollimiseks ja heakskiitmiseks vajalike andmete kogumiseks ja kontrollimiseks paremad eeldused, ning järelikult on liikmesriigi kohustus esitada kontrollimiste toimumise ja esitatud arvandmete, ning kui see on asjakohane, siis ka komisjoni väidete ebatäpsuse kohta võimalikult üksikasjalikud ja täielikud tõendid.

Asjaomane liikmesriik ei saa omalt poolt komisjoni järeldusi ümber lükata, esitamata oma väidete kinnituseks tõendeid usaldusväärse ja toimiva kontrollisüsteemi olemasolu kohta.

(vt punktid 53 ja 54)